
  COMUNICAT DE PRESĂ
Întruniţi în şedinţa publică din data de 23.02.2010,  membrii Consiliului Naţional al Audiovizualului au analizat raportul de monitorizare, întocmit de direcţia de specialitate, pentru zece posturi centrale de televiziune, cu privire la durata publicităţii inserate în intervale de o oră, în perioadele 01-15.12.2009 şi 25 - 31.01.2010.  Constatând încălcări ale prevederilor art. 35 alin. 1 şi 2 din Legea Audiovizualului nr. 504/2002, cu modificările şi completările ulterioare [“(1) Proporţia de spoturi publicitare televizate şi spoturi de teleshopping dintr-un interval de o oră nu poate depăşi 20%, respectiv 12 minute (...). (2) Dispoziţiile alin. (1) nu se aplică în cazul anunţurilor radiodifuzorului în legătură cu propriile sale programe şi cu produsele auxiliare derivate direct din acestea, al anunţurilor de sponsorizare şi al plasărilor de produse”], Consiliul a decis să sancţioneze, pentru depăşirea în mod repetat,  în perioada 01 -15.12.2009, a timpului  de 12 minute pe oră alocat publicităţii,  următoarele posturi:   
· Kanal D – amendă în cuantum de 60.000 lei;
· Prima TV – amendă în cuantum de 50.000 lei;
· Realitatea TV – somaţie publică;
· Antena 1 – somaţie publică.
De asemenea, pentru încălcarea legislaţiei audiovizuale în vigoare, au fost sancţionate, cu câte o amendă în cuantum de 5000 de lei fiecare, posturile de televiziune:
· Antena 3, pentru că, în emisiunea “Sinteza zilei”, ediţiile din 16 şi 17.02.2010, în care subiectul dezbaterii a fost neplata timp de două luni a rentelor viagere pentru marii sportivi, au fost încălcate prevederile art. 71 din Codul audiovizualului cu privire  la obligaţia asigurării informării corecte;
· Realitatea TV,  pentru că, în emisiunea “Deschide lumea”, ediţia din 16.02.2010, în care au avut loc discuţii despre “salariile de mii de euro de la stat” şi s-a comentat şi o presupusă afirmaţie a premierului referitoare la salariul unui preşedinte de bancă de stat, au fost încălcate prevederile art. 78 din Codul audiovizualului referitoare la regulile pe care trebuie să le respecte radiodifuzorii în cadrul emisiunilor cu caracter informativ, printre care, aşa cum se precizeată la lit. a, “rigoare şi acurateţe în prezentarea ştirilor”.
În aceeaşi şedinţă publică, Consiliul a aprobat solicitările de licenţe audiovizuale prin reţele de comunicaţii electronice pentru posturile Hunedoara TV Channel şi TV Corona.
Serviciul  Comunicare şi Relaţii  cu Publicul 
Şef Serviciu
Ileana Dănălache

